Petar Čobanković zadovoljan susretima u Washingtonu
Hrvatska planira u sljedeće četiri godine u projekte navodnjavanja uložiti pola milijarde dolara, gdje bi, mislim, investitori iz SAD m
Hrvatski ministar poljoprivrede, šumarstva i vodnog gospodarstva Petar Čobanković vodio je u Washingtonu razgovore s visokim američkim dužnosnicima o suradnji Hrvatske i Sjedinjenih Država u poljoprivredi. Petar Čobanković nije krio zadovoljstvo nakon napornog radnog dana i pet sastanaka s američkim dužnosnicima - ministrom poljoprivrede Mikeom Johannsom, te voditeljima raznih odjela unutar tog ministarstva. Osim upoznavanja s problematikom hrvatske poljoprivrede, hrvatski ministar je – kako kaže - nastojao upoznati svog američkog kolegu s nekim hrvatskim razvojnim projektima u kojima bi američki ulagači mogli naći određeni interes. Kako kaže ministar Čobanković, razgovaralo se i o mogućnostima zajedničkih poslova. Među tim mogućnostima, ministar Čobanković prvenstveno vidi još uvijek relativno velike površine miniranog poljoprivrednog zemljišta, gdje se otvaraju dvije opcije: jedna je razminiravanje, dakle povrat poljoprivrednog zemljišta u uporabu, a drugo je izravno ulaganje u ekološku proizvodnju, odnosno u proizvodnju organske hrane. Što se tiče trgovinske razmjene između dviju zemalja, Hrvatska je prošle godine izvezla u SAD poljoprivredno-prehrambenih proizvoda u vrijednosti od 17 milijuna dolara, a uvezla u vrijednosti od 23 milijuna dolara. Petar Čobanković smatra da je to vrlo skromno u odnosu na mogućnosti i jedne i druge zemlje, ali, naglašava da dolazi do pozitivnih promjena. Upravo u tom kontekstu ministar Čobanković i vidi najbolje perspektive hrvatskog poljoprivrednog izvoza u SAD: Američka je strana najveći interes pokazala za ekološku proizvodnju vina, gdje, kako kaže Petar Čobanković, Hrvatska već i danas ima proizvođače koji udovoljavaju standardima ekološke proizvodnje i prema domaćim, a i prema inozemnim normama i propisima. Upitali smo ministra Čobankovića je li u razgovorima s američkim dužnosnicima bilo riječi i o genetski modificiranoj hrani. Hrvatski ministar poljoprivrede vodio je razgovore i u američkom Državnom tajništvu, poglavito s veleposlanikom Johnom Langeom, nacionalnim koordinatorom za ptičju gripu. Sjedinjene Države su, kako kaže gospodin Čobanković, iznimno zainteresirane za hrvatska iskustva na tom polju, jer se hrvatski model pokazuje kao jedan od najuspješnijih u svijetu, za što su ministru, tijekom razgovora, i bile upućene posebne pohvale. No, kakav je taj hrvatski model? No, kako ističe Petar Čobanković, transparentnost u borbi protiv ptičje gripe i ispravno i momentalno informiranje i prosvjećivanje javnosti jednako su važni kao i stručne mjere zaštite. Upravo zahvaljujući takvom pristupu, u Hrvatskoj se potrošnja mesa peradi – koja je s pojavom prvih slučajeva bolesti kod labudova pala za 50 posto – već krajem prosinca vratila na gotovo normalnu mjeru. S obzirom na gospodarski značaj peradarstva, za američke sugovornike to je vrlo dragocjeno iskustvo u njihovim vlastitim pripremama za borbu protiv ptičje gripe, istaknuo je Petar Čobanković, hrvatski ministar poljoprivrede, šumarstva i vodnog gospodarstva.